title: Hasemania nana
text: O tetra d'arambre u tetra de puntas de plata (nombre scientifico: Hasemania nana (Lütken, 1875)) ye una especie de peix d'augua dulce d'a familia Characidae, nativo de ríos y rigachuelos tropicals de Sudamerica.
  
  Descripción 
  
  Ye un peix pelachico d'augua dulce, que habita en ríos y rigachuelos d'America d'o Sud, especialment en a cuenca d'o río Amazonas y os suyos afluents. Vive en bandas.
  
  Os adultos mesuran bells 2,7 centimetros de largaria media, anque muitos eixemplars en buenas condicions pueden creixer dica os 5 centimetros.
  
  O cuerpo ye prolargau, fusiforme, y comprimiu lateralment como en a mayoría de caracidos. Tiene os musclos translucidos, como tamién pasa en atras especies de tetras, y se veye a traviés d'o suyo cuerpo, podendo-se diferenciar bien o paquet visceral en o sector toracico, de color más iridescent.
  
  Predomina la color narancha (como l'arambre, d'astí ixe nombre) en o cuerpo, con una linia lateral marcada de color narancha viva y una malla negra en a base d'a coda. Tiene dos alveolos amarilliscos a canto y canto d'a coda, en a base d'os suyos dos lobulos. En todas as aletas a color narancha ye más viva que en o cuerpo, y rematan con una taca blanca en a punta (que le vale o suyo nombre coloquial en os países anglosaxons;  «silvertip tetra», tetra de puntas de plata).
  
  Como todas as especies d'o chenero Hasemania, no presenta aleta adiposa, que ye una caracteristica por demés definidera d'a familia d'os caracidos. Se tracta por tanto d'una singularidat sinapomorfica d'iste chenero no tener-ne.
  
  No tiene un dimorfismo sexual guaire aparent. Os masclos pueden apareixer con a punta de l'aleta anal más blanca que as fembras, as quals a tendrían más amariella.
  
  Hábitat 
  
  Ye un peix d'augua dulce propio de ríos y rigachuelos de Sudamerica. En i ha en as cuencas d'o río Purús, o río São Francisco y l'Amazonas, en l'amazonia brasilera.
  
  Tiene costumbres pelachicos y gosa vivir en bandas numerosas en auguas lempidas, pero tamién en as turbias. De regular, se'n troba en zonas de corrient no masa fuerte y con buena cosa de plantas aquaticas entre as quals pueda acubillar-se.
  
  Amenista auguas d'entre 6 y 7 puntos de Ph, acidas, con una dureza Gh d'entre 4 y 8 ºd (augua tova, con pocos carbonatos), como corresponde con a mayoría d'auguas de selva, en o suyo hábitat natural. Ista especie interpreta la baixada d'a dureza de carbonatos (Gh) d'o suyo medio como un indicador d'a creixida estacional d'os cursos d'augua, que pa os peixes tropicals gosa significar l'arribada d'a estación d'abundancia. S'ha descrito que una dureza Gh d'entre 1 y 4 ºd podría actuar como un desencadenador d'a frega en Hasemania nana.
  
  Imáchens
  
  Referencias
  
  Vinclos externos
  
  Nana
  Peixes d'acuario d'augua dulce
  Fauna d'America